1994. a seadus lubas korraldada ilvestele, v.a kutsikatega emastele, nii peibutus- ja varitsus-, kui hiilimis- ning ajujahti. 1.3.2003. a jõustus seadus, mis poegadega emaste jälitamise keelu eraldi esile tõstis. Keskkonnaministeerium avaldas oma rahulolevat suhtumist: poegadega emailveseid olevat hakatud vähem taga ajama, sest kui 2002.-03. a jahihooajal oli kutsikate osa jahitud ilveste hulgast 36% (st 63 ilvesepoega), siis 2002.-03. a talvel vaid 22% (st 18 ilvesepoega), hilisematel andmetel 24% (20 ilvesepoega). 18 või 20 tapetud loomalast on parem kui 63, kuid kas võib pidada ka edasi rahuldavaks, kui seadust täidetakse 76-78% võrra? Trahv ilvesepoja tapmise eest on 3 korda suurem kui täiskasvanud ilvese salaküttimise eest ehk 3x15 000 krooni. Kui seda raha iga kord sisse nõuda ja suunata Tallinna Loomaaiale ja Nigula turvakodusse, siis aitaksid tapetud ilvesepojad hoida elus paljusid loomi.